যাহোক আগামীর কর্ণধাররা, তোমরা একটি কথা জেনে অবাক হবে আমাদের বাংলাদেশ সরকারের পরিসংখ্যান বিভাগের হিসাব মতে দেশে মোট শ্রমিকের ১২% শিশুশ্রমিক। তবে এটি নিবন্ধনকৃত শিল্পপ্রতিষ্ঠানে কর্মরত শিশুশ্রমিকদের গণনায় ধরা হয়েছে। সুতরাং বুঝতেই পারছো এ সংখ্যা আরো অনেক অনেক বেশি হবে। তা ছাড়া প্রতি চার বছরে শিশুশ্রমিকের সংখ্যা প্রায় ১০ লাখ করে বৃদ্ধি পাওয়ার নজির রয়েছে। তবে এদেশে শিশুশ্রমিক ক্রমান¦য়ে বৃদ্ধি পাওয়ার পেছনের কারণটি তোমরা অনেকেই কমবেশি বুঝতে পারো। তোমাদের বাবা-মা হয়ত চাকরি করেন বা হয়ত ব্যবসা বাণিজ্যের সাথে যুক্ত আছেন। টাকা পয়সার কোনো অভাব নেই। তাই তোমাদের বেড়ে ওঠায় হয়ত কোন বাধা আসছে না। তোমরা লেখাপড়া করছো। খেলাধুলা করছ, বাবা, মা বা স্বজনদের সাথে অবসরে পার্কে ঘুরে বেড়াচ্ছ। তথ্যপ্রযুক্তির প্রশিক্ষণ নিচ্ছ। কিন্তু বন্ধুরা যাদের নুন আনতে পান্তা ফুরিয়ে যায়, যাদের বাবা-মা গরিব, আয় রুজি তেমন নেই, সারাক্ষণ অর্থকষ্টে ভোগেন অথবা কারো বাবা-মা থেকেও নেই অথবা একেবারেই নেই তাদের অবস্থাটি কী হতে পারে সেটা তো তোমরা বুঝতে পারো।